**คู่มือแสวงบุญปีปีติแห่งพระคุณการุณย์ ค.ศ. 2015**

**อัครสังฆมณฑลกรุงเทพฯ**

**พระคุณการุณย์ (Indulgence)**

คุณพ่อจำเนียร กิจเจริญ

**พระคุณการุณย์หมายถึงการอภัยโทษ** อันพึงต้องรับเนื่องจากการทำบาป หรือความผิด ซึ่งได้รับการอภัยบาปแล้ว และที่เรียกว่าพระคุณการุณย์ เพราะเป็นพระคุณของพระเจ้าผู้เปี่ยมด้วยความเมตตากรุณา โดยความยุติธรรม เมื่อทำบาปหรือทำความผิดก็มีโทษตามมา ทั้งนี้ เพื่อเป็นการชดเชยบาปหรือความผิดที่ได้ทำไป คริสตชนที่สำนึกว่าตนเป็นคนบาป จึงทำอะไรบางอย่างที่เรียกว่า “ทำพลีกรรม” ประหนึ่งเป็นการยอมรับ “โทษ” เพื่อชดเชยบาปของตน และถ้าหากเขาชดเชยบาปได้หมดด้วยการทำพลีกรรมในขณะที่ยังมีชีวิตอยู่ในโลกนี้ เขาก็จะได้รางวัลในสวรรค์ทันทีเมื่อเขาตายไป แต่ถ้าหากยังชดเชยไม่หมดก็จะต้องไปชดเชยในไฟชำระ

ตามปกติ พระสงฆ์ผู้ฟังแก้บาปจะกำหนดว่า “โทษ” อันเนื่องมาจากบาปอะไร และแค่ไหน “โทษ” นี้หมายถึง “กิจใช้โทษบาป” นั่นเอง แต่ว่าในปัจจุบันพระสงฆ์ไม่ได้กำหนด “โทษ” ที่คู่ควรกับบาปหรือความผิด เพราะเห็นว่าผู้ที่ทำบาปหรือความผิดควรมีความสำนึกและพยายามทำพลีกรรมตามความสมัครใจเพื่อชดเชยบาป หรือความผิดพลาดของตนเองอยู่เสมอแล้ว

อย่างไรก็ตาม พระศาสนจักรมีสิทธิ์ประกาศพระคุณการุณย์ หรือการอภัยโทษแก่คริสตชน เพราะว่าพระศาสนจักรมีอำนาจหน้าที่แจกจ่ายพระหรรษทานและพระคุณต่างๆ ของพระเจ้า พระศาสนจักรประกาศพระคุณการุณย์ได้ 2 อย่าง คือ พระคุณการุณย์ครบบริบูรณ์ และพระคุณการุณย์ไม่ครบบริบูรณ์

พระคุณการุณย์ครบบริบูรณ์ (Plenary Indulgence) หมายถึง การอภัยโทษบาปอย่างหมดสิ้น ผู้ที่ได้รับพระคุณการุณย์ครบบริบูรณ์จะพ้น “โทษ” ที่พึงต้องรับทั้งหมด

พระคุณการุณย์ไม่ครบบริบูรณ์ (Partial Indulgence) หมายถึง การอภัยโทษให้บางส่วน แต่ถึงกระนั้นก็ไม่สามารถทราบอย่างชัดเจนว่าแค่ไหน ไม่เหมือนกับในอดีตที่ทราบแน่ชัดว่า พระคุณการุณย์นี้สำหรับระยะเวลานานเท่าใด ทั้งนี้ เพราะว่าในสมัยนั้น พระสงฆ์ผู้ฟังแก้บาปมีธรรมเนียมกำหนด “โทษ” ให้คู่ควรกับบาปหรือความผิดที่ทำไป พร้อมทั้งกำหนดระยะเวลาทำกิจใช้โทษบาปนั้นด้วย เพราะฉะนั้น เมื่อมีการประกาศพระคุณการุณย์จึงมีการระบุจำนวนวันสำหรับพระคุณด้วย เช่น พระคุณการุณย์ 100 วัน เพื่อหมายถึงการอภัยโทษที่มีระยะเวลา 100 วัน อันพึงต้องรับเพื่อชดเชยบาป หรือความผิดที่ได้ทำไป แต่ปัจจุบันนี้พระศาสนจักรไม่ประกาศพระคุณการุณย์ที่ระบุจำนวนวันอีกต่อไป เพราะว่าไม่มีธรรมเนียมให้พระสงฆ์ฟังแก้บาปกำหนด “โทษ” อย่างหนักๆ เช่นในอดีตอีกแล้ว คริสตชนพึงสำเนียกที่จะทำกิจใช้โทษบาปด้วยความสำนึกของตนเองมากกว่า พระศาสนจักรจึงประกาศเพียงกว้างๆ ในลักษณะที่เป็นพระคุณการุณย์ที่ไม่ครบบริบูรณ์เท่านั้น

พระคุณการุณย์ คือ การอภัยโทษชั่วคราวที่สมควรได้รับเนื่องจากบาปจากความผิดที่ได้รับการยกโทษให้แล้วในสายพระเนตรของพระเจ้า สัตบุรุษจะต้องเตรียมตัวอย่างเหมาะสม และจะต้องทำตามเงื่อนไขเฉพาะที่ระบุไว้ให้สำเร็จไป ก็จะได้รับพระคุณโดยการช่วยเหลือของพระศาสนจักร ซึ่งในฐานะเป็นศาสนบริกรของการไถ่บาป มีอำนาจยกเว้นให้ได้และทำการประยุกต์ใช้ทรัพย์สมบัติของฤทธิ์กุศลของพระคริสต์และบรรดานักบุญ (ม.992) ดังนั้น พระคุณการุณย์ คือ ความกรุณาที่พระศาสนจักรประทานให้เพื่อยกโทษบาปทั้งหมดหรือบางส่วนแก่ผู้ที่ได้รับการอภัยบาปแล้ว และทำกิจกรรมบางอย่างตามที่กำหนดไว้ คำสอนเรื่องพระคุณการุณย์เป็นเรื่องเกี่ยวโยงกับคำสอน 2 เรื่องคือ

1. พระคริสตเจ้าทรงเป็นศรีษะของพระศาสนจักร ได้ทรงสร้างสมบุญบารมีอย่างไร้ขอบเขตเพื่อเรา

2. คริสตชนรวมอยู่ในสหพันธ์นักบุญ

**การยกโทษบาปมี 2 วิธีคือ วิธีทางศีลอภัยบาป และวิธีทางพระคุณการุณย์**

1. วิธีทางศีลอภัยบาป ในศตวรรษที่ 9 สันตะปาปาและสังฆราชมักจะลงท้ายจดหมายอภิบาลด้วยการวอนขอพระเจ้า โดยอาศัยคำเสนอวิงวอนของพระเยซูคริสตเจ้าและนักบุญทั้งหลายได้ทรงพระมหากรุณายกโทษบาปแก่คริสตชนคนบาป ในสูตรโปรดบาปแบบเก่าก่อนมีการปรับปรุงพิธีกรรมศีลอภัยบาปครั้งสุดท้าย (2 ธ.ค. 1973) พระสงฆ์ ก็สวดวอนขอการยกโทษบาปแก่ผู้แก้บาปทุกคนเช่นกัน

2. วิธีทางพระคุณการุณย์ เริ่มในศตวรรษที่ 11 กิจใช้โทษบาปที่พระสงฆ์กำหนดให้ได้รับการลดหรือยกเลิก เช่น คนที่พระสงฆ์ผู้ฟังแก้บาปกำหนดให้อดอาหาร 3 วันในระหว่างเทศกาลมหาพรต ได้รับความกรุณาลดลงเหลือ 2 วัน หรือคนที่ต้องทำบุญช่วยอารามฤษีเป็นกิจใช้โทษบาป ก็ได้รับความกรุณาลดหย่อนให้เบาลงหรือยกเลิก ต่อมาสิ่งที่เคยเป็นกิจใช้โทษบาปเหล่านี้กลายเป็นเงื่อนไขสำหรับรับพระคุณการุณย์ เช่น การทำบุญบำรุงอาราม โรงเรียน โรงพยาบาล การจาริกแสวงบุญไปยังโบสถ์วิหาร เป็นต้นมหาวิหารนักบุญเปโตรที่กรุงโรม พระคุณการุณย์ที่โด่งดังมากที่สุดคือพระคุณการุณย์ครูเสด ผู้สมัครไปรบในสงครามครูเสดได้รับการอภัยโทษบาปและได้รับสิทธิพิเศษบางอย่าง พระคุณการุณย์อุทิศแก่ผู้ตายเริ่มมีเป็นครั้งแรกในปี 1476

* พรพระสันตะปาปา พระสันตะปาปาสามารถประทานพรเพื่อให้พระคุณการุณย์ได้ หรือเสกศาสนภัณฑ์ให้พระคุณการุณย์แก่ผู้ที่ใช้ศาสนภัณฑ์เหล่านั้นได้ กฎหมายพระศาสนจักรให้สิทธิแก่พระคาร์ดินัล พระสังฆราชเสกศาสนภัณฑ์ด้วยพรพระสันตะปาปาได้ ถ้าพระสงฆ์องค์ใดต้องการสิทธิพิเศษนี้ก็สามารถขอได้จากสมณกระทรวงคารวกิจ สิ่งที่จะให้เสกเพื่อรับพรพระสันตะปาปานั้นต้องทำด้วยวัสดุเนื้อแข็ง ไม่แตกง่าย พระคุณการุณย์ไม่ใช่สมบัติส่วนตัว เพราะฉะนั้นใครจะใช้ศาสนภัณฑ์นั้นก็ได้รับพระคุณการุณย์เช่นกัน ไม่จำเป็นต้องนำติดตัวเสมอ เพียงแต่เก็บไว้ในที่ควรเคารพก็พอ การติดสายประคำกับตัวเฉย ๆ ไม่ได้รับพระคุณอันใด ต้องสวดด้วยจึงจะได้รับ
* พระคุณการุณย์ไม่บริบูรณ์หรือบริบูรณ์ ขึ้นอยู่กับว่าพระคุณนั้นจะปลดปล่อยบุคคลให้เป็นอิสระจากการลงโทษชั่วคราวที่สมควรกับบาป แต่ส่วนหนึ่งหรือทั้งครบ (ม.993)
* คริสตชนทุกคนจะได้รับพระคุณการุณย์ไม่บริบูรณ์หรือบริบูรณ์สำหรับตัวของเขาเอง หรือเขาอาจประยุกต์ให้กับผู้ตายโดยการอธิษฐาน (ม.994)
* นอกจากผู้มีอำนาจสูงสุดในพระศาสนจักร พวกที่จะสามารถให้พระคุณการุณย์ได้ คือพวกที่ได้รับอำนาจนี้โดยการรับรู้จากตัวบทกฎหมายเอง หรือถูกให้โดยพระสันตะปาปา (ม.995.1)
* ไม่มีผู้มีอำนาจใดภายใต้พระสันตะปาปาจะสามารถให้อำนาจในการให้พระคุณการุณย์แก่คนอื่น ๆ เว้นแต่ว่าอำนาจนี้ได้ถูกให้อย่างชัดเจนกับบุคคลนั้นโดยสันตะสำนัก (ม.995)
* บุคคลที่จะมีความสามารถได้รับพระคุณการุณย์ ต้องได้รับศีลล้างบาปแล้ว ไม่ถูกตัดออกจากพระศาสนจักร และอยู่ในสถานะพระหรรษทาน อย่างน้อยที่สุดเมื่อได้ทำงานที่กำหนดไว้ครบถ้วน (ม.996.1)
* การจะได้รับพระคุณการุณย์นั้น บุคคลที่จะรับได้อย่างน้อยต้องมีความตั้งใจที่จะรับพระคุณนั้น และต้องทำงานตามเวลา และวิธีการที่กำหนดไว้ (ม.996)

**การรับพระคุณการุณย์ครบบริบูรณ์**

**โอกาสยาตราแสวงบุญตามวัดที่กำหนด**

อัครสังฆมณฑลกรุงเทพฯ กำหนดให้ทุกเขตมีวัด 1 แห่งในแต่ละเขต เพื่อการแสวงบุญรับพระคุณการุณย์ครบบริบูรณ์ ตลอดปีปีติแห่งพระคุณการุณย์ 2015 เพื่ออำนวยความสะดวกให้กับพี่น้องคริสตชนได้อย่างทั่วถึง โดยมีรายนามวัดดังต่อไปนี้

เขต 1 วัดแม่พระลูกประคำ (กาลหว่าร์)

เขต 2 วัดนักบุญฟรังซิสเซเวียร์ (วัดสามเสน)

เขต 3 วัดซางตาครู้ส (วัดกุฎีจีน)

เขต 4 วัดพระวิสุทธิวงส์ (วัดลำไทร)

เขต 5 สักการสถานบุญราศี นิโคลาส บุญเกิด กฤษบำรุง

เขต 6 วัดนักบุญยอแซฟ อยุธยา (วัดอยุธยา)

**เงื่อนไขในการรับพระคุณการุณย์ครบบริบูรณ์**

1. มีเจตนาที่จะรับพระคุณการุณย์ครบบริบูรณ์
2. สวดภาวนาบท “ข้าแต่พระบิดา” และบท “**บทข้าพเจ้าเชื่อ ( สัญลักษณ์ของอัครสาวก)**” อย่างศรัทธา ณ วัดในโอกาสไปแสวงบุญ ดังต่อไปนี้
3. ทุกครั้งที่เข้าร่วมศาสนพิธีกรรม ซึ่งได้แก่
4. พิธีบูชาขอบพระคุณวันอาทิตย์
5. พิธีบูชาขอบพระคุณวันธรรมดา
6. พิธีกรรมศักดิ์สิทธิ์ในการชุมนุมยาตราแสวงบุญที่จัดขึ้นโดยคริสตชนกลุ่มใดๆ ก็ตาม ไม่ว่าจะเป็นพระสงฆ์ นักบวช หรือฆราวาส
7. ร่วมงานสมโภชศาสนนามของวัดที่ได้รับการประกาศให้เป็นวัดแสวงบุญ

ข้อปฏิบัติศาสนศาสนกิจ อันเป็นองค์ประกอบที่เป็นเงื่อนไขประจำสำหรับการแสวงบุญทุกครั้ง ดังต่อไปนี้

1. รับศีลอภัยบาป (สามารถรับศีลอภัยบาป 1 ครั้ง สำหรับการยาตราแสวงบุญในหลายๆ โอกาสได้ ถ้ารู้ตัวว่าไม่มีบาปหนัก)
2. รับศีลมหาสนิท (รับศีลมหาสนิททุกโอกาสที่ยาตราแสวงบุญ หากเกิดขัดข้อง จะรับศีลมหาสนิทภายหลังในช่วงเวลาประมาณหนึ่งสัปดาห์ก็ได้)
3. สวดภาวนาบท "ข้าแต่พระบิดา" และ"วันทามารีย์" หรือสวดบทภาวนาอื่นๆ ตามความศรัทธาของแต่ละคนก็ได้ ทั้งนี้เพื่อพระประสงค์ของสมเด็จพระสันตะปาปา (สวดทุกโอกาสที่ทำยาตราแสวงบุญ)

หมายเหตุ

1. ต้องปฏิบัติให้ครบเงื่อนไข
2. พระคุณการุณย์ครบบริบูรณ์ เป็นพระคุณที่มีกำหนดให้รับได้วันละ 1 ครั้ง และสามารถอุทิศพระคุณการุณย์ครบบริบูรณ์นี้แก่ผู้ล่วงลับได้ด้วย
3. ในโอกาสยาตราแสวงบุญ สามารถวิงวอนขอพระคุณเพื่อช่วยให้มีชีวิตในโลกปัจจุบันอย่างดี พร้อม ๆ ไปกับขอพระคุณการุณย์ครบบริบูรณ์ เพื่อช่วยบรรลุชีวิตแห่งความรอดนิรันดรด้วย

**วจนพิธีกรรมแสวงบุญปีปีติแห่งพระคุณการุณย์ แบบที่ 1**

**เพลงเริ่มพิธี**

**ด้วยดวงใจยินดี**

(รับ) ด้วยดวงใจยินดี ขอเชิญร่วมอัญชุลี

ชนทั่วแดนแผ่นดิน ถวายพรแด่พระองค์

1. เชิญถวายพระพร ยกยอกรวันทา

อยู่เบื้องหน้าพระองค์ (รับ)

2. พระองค์ทรงเมตตา ต่อประชาทั้งปวง

ที่ดวงจิตซื่อตรง (รับ)

3. ในวันอันยินดี ที่พวกเราพร้อมเพรียง

เปล่งเสียงร้องสรรเสริญ (รับ)

4. พระองค์เสด็จมา เยี่ยมเยียนชาวประชา

คือเหล่าข้าฯ ทั้งหลาย (รับ)

*ถ้าประธานวจนพิธีกรรมเป็นพระสงฆ์ หรือ สังฆานุกร จะเริ่มวจนพิธีกรรม ดังนี้*

ประธาน **เดชะพระนามพระบิดา และพระบุตรและพระจิต**

*ทุกคน*  ***อาแมน***

ประธาน **พระเจ้าสถิตกับท่าน**

*ทุกคน* ***และสถิตกับท่านด้วย***

*ถ้าฆราวาสเป็นประธานในพิธี หรือ เป็นผู้ก่อสวด จะเริ่มวจนพิธีกรรม ดังนี้*

ก่อ **เดชะพระนามพระบิดา และพระบุตรและพระจิต**

*รับ*  ***อาแมน***

ก่อ **ข้าแต่พระเจ้า โปรดเสด็จมาช่วยเหลือเกื้อกูลข้าพเจ้า**

*รับ* ***โปรดเถิดพระเจ้าข้า โปรดช่วยข้าพเจ้าทั้งหลาย***

***พระสิริรุ่งโรจน์แด่พระบิดา และพระบุตร และพระจิต เหมือนในปฐมกาล***

***บัดนี้และทุกเมื่อตลอดนิรันดร อาแมน***

พิธีกร **พี่น้องที่รัก เราร่วมใจกันมาแสวงบุญและภาวนาที่พระวิหารของพระเจ้าในโอกาสปีปีติแห่งพระคุณการุณย์ของพระศาสนจักรไทย เชิญชวนพี่น้องร่วมใจกันขอบพระคุณพระเจ้า สำหรับความรักมั่นคงของพระองค์ที่ทรงมีต่อเราเสมอมา แต่เราก็ตระหนักดีว่า เราเป็นคนบาป เราเคยทำผิดต่อพระองค์และต่อเพื่อนพี่น้อง จึงเชิญชวนพี่น้องวอนขอพระเมตตาจากพระเจ้าโปรดประทานพระคุณการุณย์ของพระองค์แก่เราผ่านทางพระศาสนจักรมารดาอันศักดิ์สิทธิ์ของเรา ที่สุด เชิญชวนพี่น้องได้พร้อมใจกันภาวนาสรรเสริญพระเจ้า และฟังพระวาจาของพระองค์ที่ตรัสกับเราผ่านทางวจนพิธีกรรมศักดิ์สิทธิ์นี้**

พิธีกร สดุดีที่ 8 เชิญรับบทสร้อยพร้อมกัน

**สร้อย 1** ข้าแต่องค์พระผู้เป็นเจ้า พระนามของพระองค์ช่างยิ่งใหญ่ทั่วแผ่นดิน

1. ข้าแต่พระเจ้า องค์พระผู้เป็นเจ้าของข้าพเจ้าทั้งหลาย

พระนามพระองค์ช่างยิ่งใหญ่ทั่วแผ่นดิน

คำสรรเสริญพระองค์ขึ้นไปถึงฟากฟ้า

2. พระองค์ทรงใช้ปากของเด็กน้อยและทารก

ประกาศพระฤทธานุภาพต่อต้านบรรดาศัตรู

ทรงปราบบรรดาข้าศึกและเหล่ากบฏให้เงียบไป

3. เมื่อข้าพเจ้าแหงนมองท้องฟ้า ซึ่งนิ้วพระหัตถ์บรรจงสร้างไว้

มองดูเดือนดูดาวที่พระองค์ทรงประดับไว้อย่างมั่นคง

4. มนุษย์เป็นใคร พระองค์จึงทรงระลึกถึงเขา

บุตรแห่งมนุษย์เป็นใคร พระองค์จึงต้องทรงเอาพระทัยใส่

5. ถูกแล้ว พระองค์ทรงสร้างมนุษย์ให้ด้อยกว่าทูตสวรรค์เพียงน้อยนิด

ประทานความรุ่งโรจน์และเกียรติยศให้เป็นเสมือนมงกุฎประดับศีรษะ

6. ทรงแต่งตั้งเขาให้เป็นเจ้านายของผลงานจากฝีพระหัตถ์

และทรงวางสรรพสิ่งไว้ใต้เท้าของเขา

7. ฝูงแพะแกะ และปศุสัตว์ รวมทั้งสัตว์ป่าทั้งหลาย

8. นกในท้องฟ้า ปลาในท้องทะเล และสรรพสัตว์ที่แหวกว่ายในมหาสมุทร

9. ข้าแต่พระเจ้า องค์พระผู้เป็นเจ้าของข้าพเจ้าทั้งหลาย

พระนามพระองค์ช่างยิ่งใหญ่ทั่วแผ่นดิน

***พระสิริรุ่งโรจน์แด่พระบิดา และพระบุตร และพระจิต***

***เหมือนในปฐมกาล บัดนี้และทุกเมื่อตลอดนิรันดร อาแมน***

**สร้อย 1** ข้าแต่องค์พระผู้เป็นเจ้า พระนามของพระองค์ช่างยิ่งใหญ่ทั่วแผ่นดิน

พิธีกร บทเพลงจากพันธสัญญาเดิม (1พศด 29:10-13) เชิญรับบทสร้อยพร้อมกัน

**สร้อย 2** ข้าแต่องค์พระผู้เป็นเจ้า พระเจ้าของข้าพเจ้า ข้าพเจ้าทั้งหลายสรรเสริญพระนามรุ่งโรจน์ของพระองค์

10. ข้าแต่องค์พระผู้เป็นเจ้า พระเจ้าแห่งอิสราเอลบรรพบุรุษของข้าพเจ้าทั้งหลาย ขอทรงได้รับการถวายพระพร ณ บัดนี้และตลอดไปเถิด

11. ข้าแต่องค์พระผู้เป็นเจ้า ความยิ่งใหญ่ พระอานุภาพ พระสิริรุ่งโรจน์ ความสูงส่งและความรุ่งเรืองเป็นของพระองค์ สิ่งทั้งปวงที่อยู่ในสวรรค์และบนแผ่นดินล้วนเป็นของพระองค์ ข้าแต่องค์พระผู้เป็นเจ้า พระอาณาจักรเป็นของพระองค์ พระองค์ทรงได้รับการเทิดทูนเป็นผู้นำเหนือทุกสิ่ง

12. ทั้งความมั่งคั่งและเกียรติยศมาจากพระองค์ พระองค์ทรงปกครองทุกสิ่ง พละกำลังและอานุภาพอยู่ในพระหัตถ์พระองค์ ความยิ่งใหญ่และอำนาจต่างๆ ล้วนมาจากพระหัตถ์พระองค์

13. บัดนี้ ข้าแต่พระเจ้าของข้าพเจ้าทั้งหลาย ข้าพเจ้าทั้งหลายขอบพระคุณพระองค์และสรรเสริญพระนามรุ่งโรจน์ของพระองค์

***พระสิริรุ่งโรจน์แด่พระบิดา และพระบุตร และพระจิต***

***เหมือนในปฐมกาล บัดนี้และทุกเมื่อตลอดนิรันดร อาแมน***

**สร้อย 2** ข้าแต่องค์พระผู้เป็นเจ้า พระเจ้าของข้าพเจ้า ข้าพเจ้าทั้งหลายสรรเสริญพระนามรุ่งโรจน์ของพระองค์

พิธีกร สดุดีที่ 100 เชิญรับบทสร้อยพร้อมกัน

**สร้อย 3** มาเถิด จงเข้ามาเฝ้าเฉพาะพระพักตร์พระเจ้า จงโห่ร้องด้วยความปรีดา

1. ท่านทั้งหลายจากทั่วแผ่นดิน จงโห่ร้องสรรเสริญองค์พระผู้เป็นเจ้าเถิด

2. จงรับใช้องค์พระผู้เป็นเจ้าด้วยความยินดี จงเข้ามาเฝ้าเฉพาะพระพักตร์พระองค์ จงโห่ร้องด้วยความปรีดา

3. จงรู้ไว้ว่าองค์พระผู้เป็นเจ้าทรงเป็นพระเจ้า พระองค์ทรงสร้างเรา เราเป็นของพระองค์ เป็นประชากรของพระองค์ เป็นฝูงแกะที่ทรงเลี้ยงดู

4. จงเข้าประตูของพระองค์ พลางขับร้องขอบพระคุณ จงขอบพระคุณพระองค์ และถวายพระพรแด่พระนามพระองค์

5. เพราะองค์พระผู้เป็นเจ้าทรงพระทัยดี ความรักมั่นคงของพระองค์ดำรงอยู่เป็นนิตย์ ความซื่อสัตย์ของพระองค์คงอยู่ทุกยุคทุกสมัย

***พระสิริรุ่งโรจน์แด่พระบิดา และพระบุตร และพระจิต***

***เหมือนในปฐมกาล บัดนี้และทุกเมื่อตลอดนิรันดร อาแมน***

**สร้อย 3** มาเถิด จงเข้ามาเฝ้าเฉพาะพระพักตร์พระเจ้า จงโห่ร้องด้วยความปรีดา

(ผู้อ่าน)

บทอ่านจากหนังสือเลวีนิติ(ลนต.25:1-2,8-17)

องค์พระผู้เป็นเจ้าตรัสสั่งโมเสสบนภูเขาซีนาย ให้บอกชาวอิสราเอลว่า“ท่านจะต้องนับระยะเวลาเจ็ดปีเจ็ดครั้ง จะได้รวมทั้งสิ้นสี่สิบเก้าปี ในวันที่สิบเดือนเจ็ด ท่านจะสั่งให้เป่าเขาสัตว์ ท่านจะสั่งให้ประกาศวันชดเชยบาปโดยเป่าเขาสัตว์ทั่วแผ่นดินของท่าน ท่านจะต้องประกาศว่าปีที่ห้าสิบนั้นเป็นปีศักดิ์สิทธิ์ และประกาศการปลดปล่อยสำหรับทุกคนที่อาศัยอยู่ในแผ่นดิน ปีนั้นจะได้ชื่อว่า ‘ปีเป่าเขาสัตว์’ สำหรับท่าน แต่ละคนจะได้รับที่ดินของตระกูลคืนมา แต่ละคนจะกลับไปยังครอบครัวของตน ในปีที่ห้าสิบซึ่งเป็นปีเป่าเขาสัตว์สำหรับท่านนี้ ท่านจะต้องไม่หว่านพืช ไม่เก็บเกี่ยวข้าวซึ่งงอกขึ้นเอง ไม่เก็บผลองุ่นจากเถาที่ไม่ได้ลิด ปีเป่าเขาสัตว์นี้จะเป็นปีศักดิ์สิทธิ์สำหรับท่าน ตลอดปีนี้ ท่านจะกินพืชผลที่งอกขึ้นเองในทุ่งนา”

“ในปีเป่าเขาสัตว์นี้ แต่ละคนจะได้รับที่ดินของตระกูลคืนมา ดังนั้น เมื่อท่านขายที่ดินแก่เพื่อนบ้าน หรือซื้อจากเขา ท่านจะต้องไม่เอารัดเอาเปรียบกันเมื่อซื้อที่ดินจากเพื่อนบ้าน ท่านจะต้องคำนวณราคาซื้อตามจำนวนปีที่ผ่านมาจากปีเป่าเขาสัตว์ครั้งก่อน ราคาขายจะขึ้นอยู่กับจำนวนปีการผลิตที่ยังเหลืออยู่ ยิ่งเหลือจำนวนปีมากเท่าใด ราคาก็ยิ่งมากขึ้นเท่านั้น ยิ่งจำนวนปีน้อยลงเท่าใด ราคาก็น้อยลงตามไปด้วย เพราะสิ่งที่เขาขายให้ท่านนั้นคือจำนวนการเก็บเกี่ยวพืชผล เพราะฉะนั้น ท่านจะต้องไม่เอารัดเอาเปรียบกัน แต่จงยำเกรงพระเจ้าของท่าน เพราะเราคือองค์พระผู้เป็นเจ้า พระเจ้าของท่าน”

(พระวาจาของพระเจ้า)

*ทุกคน ขอขอบพระคุณพระเจ้า*

**บทสร้อย** *จงขอบพระคุณพระเป็นเจ้าเพราะพระองค์พระทัยดี ความรักมั่นคงของพระองค์ดำรงนิตย์นิรันดร์*

**เพลงสดุดีที่ 118 (1-2, 16-17, 22-23)**

ก.จงขอบพระคุณองค์พระผู้เป็นเจ้า เพราะพระองค์พระทัยดี

ความรักมั่นคงของพระองค์ดำรงอยู่เป็นนิตย์

พงศ์พันธุ์ของอิสราเอลจงกล่าวว่า

“ความรักมั่นคงของพระองค์ดำรงอยู่เป็นนิตย์”(รับ)

ข.พระหัตถ์ขวาขององค์พระผู้เป็นเจ้าชูขึ้น

พระหัตถ์ขวาขององค์พระผู้เป็นเจ้ามีชัยชนะ

ข้าพเจ้าจะไม่ตาย ข้าพเจ้าจะมีชีวิตอยู่

และจะประกาศพระราชกิจยิ่งใหญ่ขององค์พระผู้เป็นเจ้า(รับ)

ค.ศิลาซึ่งช่างก่อสร้างทิ้งไป

กลายเป็นศิลาหัวมุม

องค์พระผู้เป็นเจ้าทรงกระทำการนี้

เป็นสิ่งมหัศจรรย์แก่ตาของเรา(รับ)

**บทเพลงอัลเลลูยา**

อัลเลลูยา อัลเลลูยา อัลเลลู อัลเลลู อัลเลลูยา

อัลเลลูยา อัลเลลูยา อัลเลลู อัลเลลู อัลเลลูยา

เชิญชาวเราร่วมใจสาธุการ

แด่พระภูบาลผู้ทรงประทับอยู่

เราร้องเพลงด้วยความกตัญญู อัลเลลูยา

*ถ้าผู้อ่านพระวรสารเป็นพระสงฆ์ หรือ สังฆานุกร*

ประธาน **พระเจ้าสถิตกับท่าน**

*ทุกคน*  ***และสถิตกับท่านด้วย***

ประธาน **บทอ่านจากพระวรสารนักบุญลูกา**

*ทุกคน* ***ขอถวายพระเกียรติแด่พระองค์พระเจ้าข้า***

*ถ้าผู้อ่านพระวรสารเป็นฆราวาสให้เริ่มอ่านโดยกล่าวว่า “บทอ่านจากพระวรสารนักบุญลูกา”*

**บทอ่านจากพระวรสารนักบุญลูกา(ลก 4:16-22)**

พระเยซูเจ้าเสด็จมาถึงเมืองนาซาเร็ธซึ่งเป็นสถานที่ที่พระองค์ทรงเจริญวัย ในวันสับบาโต พระองค์เสด็จเข้าไปในศาลาธรรมเช่นเคย ทรงยืนขึ้นเพื่อทรงอ่านพระคัมภีร์มีผู้ส่งม้วนหนังสือประกาศกอิสยาห์ให้พระองค์ พระเยซูเจ้าทรงคลี่ม้วนหนังสือออก ทรงพบข้อความที่เขียนไว้ว่าพระจิตขององค์พระผู้เป็นเจ้าทรงอยู่เหนือข้าพเจ้าเพราะพระองค์ทรงเจิมข้าพเจ้าไว้ให้ประกาศข่าวดีแก่คนยากจนทรงส่งข้าพเจ้าไปประกาศการปลดปล่อยแก่ผู้ถูกจองจำคืนสายตาให้แก่คนตาบอดปลดปล่อยผู้ถูกกดขี่ให้เป็นอิสระประกาศปีแห่งความโปรดปรานจากองค์พระผู้เป็นเจ้าแล้วพระเยซูเจ้าทรงม้วนหนังสือส่งคืนให้เจ้าหน้าที่และประทับนั่งลง สายตาของทุกคนที่อยู่ในศาลาธรรมต่างจ้องมองพระองค์ พระองค์จึงทรงเริ่มตรัสว่า “ในวันนี้ ข้อความจากพระคัมภีร์ที่ท่านได้ยินกับหูอยู่นี้เป็นความจริงแล้ว” ทุกคนสรรเสริญพระองค์และต่างประหลาดใจในถ้อยคำน่าฟังที่พระองค์ตรัส

(พระวาจาของพระเจ้า)

***ทุกคน*** *ขอพระคริสตเจ้าทรงพระเจริญเทอญ*

**ประธาน**...เทศน์เตือนใจ…

*ถ้าฆราวาสเป็นประธานในพิธี หรือ เป็นผู้ก่อสวด ให้เชิญชวนผู้มาร่วมแสวงบุญเงียบสักครูหนึ่งเพื่อรำพึงพระวาจาของพระเจ้า*

บทภาวนาเพื่อมวลชน

**ประธาน** พี่น้องที่รัก พระเยซูเจ้าตรัสยืนยันว่า ที่ใดมีสองหรือสามคนร่วมชุมนุมในนามของพระองค์ พระองค์ประทับอยู่ที่นั่น วันนี้ เราร่วมใจกันมาแสวงบุญในโอกาสปีปีติแห่งพระคุณการุณย์ของพระศาสนจักรคาทอลิกไทย ขอให้เราร่วมใจเป็นหนึ่งเดียวกัน เสนอคำวิงวอนด้วยท่าทีแห่งความเชื่อและไว้วางใจ

**ผู้แทน** 1. เพื่อสมเด็จพระสันตะปาปา และบรรดาพระสังฆราชผู้อภิบาลปกครองพระศาสนจักร ขอทุกท่านเต็มเปี่ยมด้วยพระพร ปรีชาญาณ และสุขภาพที่สมบูรณ์ แข็งแรง จะได้นำพาประชาสัตบุรุษให้มุ่งเจริญชีวิต โดยมีท่านเหล่านี้เป็นพลังใจ และแบบฉบับ

*ให้เราภาวนา*

2. เพื่อความสัมพันธ์อันดีระหว่างนานาชาติ ขอพระเจ้าโปรดให้มนุษย์ในโลกปัจจุบันมีความเป็นน้ำหนึ่งใจเดียวกัน รู้จักให้อภัยแก่กัน และขอพระองค์โปรดประทานสันติภาพอันถาวรให้แก่ประชากรทั่วโลก โดยเฉพาะสันติสุขในประเทศไทยของเรา

*ให้เราภาวนา*

3. เพื่อพระศาสนจักรคาทอลิกไทยของเรา ในโอกาสฉลองปีปีติแห่งพระคุณการุณย์ ขอให้สมาชิกทุกคนสำนึกถึงพระพรของพระเจ้าที่มีต่อพระศาสนจักรไทยตลอดสี่ร้อยกว่าปี และเพื่อให้ทุกคนตระหนักดีถึงบทบาทหน้าที่ของการเป็นศิษย์พระคริสต์ ที่พร้อมเจริญชีวิตประกาศข่าวดีใหม่

*ให้เราภาวนา*

4. เพื่อผู้ยากไร้ ทั้งฝ่ายกายและฝ่ายใจ ขอให้จิตตารมณ์แห่งความรัก การแบ่งปัน และการมุ่งสร้างสันติสุข ได้ช่วยเยียวยาพวกเขา และเยียวยาสังคม ให้บังเกิดความรัก ความสมานสามัคคี ดำรงอยู่ในความดีงาม และความสงบสุข

*ให้เราภาวนา*

5. เพื่อเราทุกคน ที่มามาร่วมแสวงบุญในวันนี้ ขอให้ทุกคนได้รับแสงสว่างจากองค์พระจิตเจ้า และให้ชีวิตของเราเองได้เป็นแสงสว่างสำหรับบุคคลอื่น ช่วยให้ทุกคนได้พบความรักของพระเจ้า และตอบสนองความรักนี้ด้วยการเจริญชีวิตตามคุณค่าแห่งพระวรสาร

*ให้เราภาวนา*

**ประธาน** ข้าแต่พระบิดาเจ้า พระองค์ทรงพระทัยดี ไม่ทรงปฏิเสธการร้องขอจากบุคคลผู้มีความเชื่อ ขอพระองค์โปรดสดับฟังคำภาวนาของข้าพเจ้าทั้งหลาย และโปรดให้ข้าพเจ้าทั้งหลายมีใจกว้างเช่นเดียวกับพระองค์เพื่อจะได้ทำหน้าที่ของตนอย่างดีที่สุด และ เป็นแสงสว่างสำหรับทุกคน เพื่อให้การฉลองปีปีติแห่งพระคุณการุณย์ ซึ่งฉลองความรักความเมตตาของพระองค์ ปรากฏเด่นชัดในชีวิตของข้าพเจ้าทั้งหลาย ทั้งนี้ ขอพึ่งพระบารมีพระคริสตเจ้า พระเจ้าของข้าพเจ้าทั้งหลาย

ประธาน **บทภาวนาเพื่อปีปีติแห่งพระคุณการุณย์สำหรับพระศาสนจักรคาทอลิกไทย**

ข้าแต่พระบิดาเจ้า ข้าพเจ้าทั้งหลายขอบพระคุณพระองค์ ที่มีบรรดามิสชันนารีชาวโปรตุเกสและฝรั่งเศส เข้ามาประกาศข่าวดีของพระคริสตเจ้าในประเทศไทยเป็นระยะเวลาอันยาวนานเกือบ 450 ปี และในโอกาสครบ 350 ปีสมัชชาอยุธยา รวมทั้ง 50 ปีที่พระศาสนจักรคาทอลิกไทยได้รับการสถาปนาเป็น “สังฆมณฑล” ซึ่งถือเป็นปีปีติแห่งพระคุณการุณย์ เป็นช่วงเวลาแห่งพระพร ในการฟื้นฟูชีวิตชุมชนศิษย์พระคริสต์

โปรดทรงส่งพระจิตเจ้าประทาน พระหรรษทาน ปรีชาญาณ และความกล้าหาญ แก่บรรดาผู้อภิบาล นักบวช ครูคำสอน และสัตบุรุษผู้ร่วมอภิบาลทั้งหลาย ให้มุ่งอุทิศตนฟื้นฟูชีวิตสนิทกับพระคริสตเจ้า โดยอาศัยพระวาจาและศีลศักดิ์สิทธิ์ เป็นหนึ่งเดียว ร่วมมือ แบ่งปันซึ่งกันและกัน เสวนาฉันพี่น้องกับผู้มีความเชื่ออื่น ประกาศพระเยซูคริสตเจ้า และเป็นประจักษ์พยานด้วยการดำเนินชีวิตเรียบง่าย รักและรับใช้ปวงชนโดยเน้นผู้ยากไร้ ให้มีวัฒนธรรมแห่งความรัก เพื่อการพัฒนาชีวิตเป็นศิษย์ที่แท้จริงของพระเยซูเจ้า และเพื่อสันติสุขในประเทศไทย

ขอให้เยาวชนคาทอลิกตอบสนองพระกระแสเรียกด้วยใจเสียสละมากยิ่งขึ้น

โปรดประทานพระพรแก่กิจการของพระศาสนจักร เป็นต้นในด้านการศึกษา ด้านพัฒนา และสงเคราะห์ ให้เป็นพยานถึงความรักแบบคริสตชนอย่างแท้จริง

ทั้งนี้ ขอพึ่งพระบารมีพระคริสตเจ้า ของข้าพเจ้าทั้งหลาย อาแมน

พิธีกร **เชิญชวนพี่น้องสวดบทภาวนาต่อไปนี้เพื่อขอรับพระคุณการุณย์ครบบริบูรณ์**

**ข้าแต่พระบิดาของข้าพเจ้าทั้งหลาย...**

**บทข้าพเจ้าเชื่อ (สัญลักษณ์ของอัครสาวก)**

**ข้าพเจ้าเชื่อในพระเจ้า พระบิดาผู้ทรงสรรพานุภาพ ทรงเนรมิตฟ้าดิน ข้าพเจ้าเชื่อในพระเยซูคริสตเจ้า พระบุตรหนึ่งเดียวของพระเจ้า องค์พระผู้เป็นเจ้าของข้าพเจ้าทั้งหลาย ทรงปฏิสนธิเดชะพระจิตเจ้า ทรงบังเกิดจากพระนางมารีย์พรหมจารี ทรงรับทรมานสมัยปอนทิอัส ปิลาต ทรงถูกตรึงกางเขน สิ้นพระชนม์ และทรงถูกฝังไว้ เสด็จสู่แดนมรณะ วันที่สามทรงกลับคืนพระชนมชีพจากบรรดาผู้ตาย เสด็จสู่สวรรค์ ประทับเบื้องขวาพระเจ้า พระบิดาผู้ทรงสรรพานุภาพ แล้วจะเสด็จมาพิพากษาผู้เป็นและผู้ตาย ข้าพเจ้าเชื่อในพระจิตเจ้า พระศาสนจักรศักดิ์สิทธิ์สากล ความสัมพันธ์เป็นหนึ่งเดียวของผู้ศักดิ์สิทธิ์ การอภัยบาป การกลับคืนชีพของร่างกาย และชีวิตนิรันดร อาแมน**

พิธีกร **เชิญชวนพี่น้องสวดภาวนา**เพื่อพระประสงค์ของสมเด็จพระสันตะปาปา

**วันทามารีย์... พระสิริรุ่งโรจน์... (หรือจะสวดบทภาวนาอื่นๆ ตามความเหมาะสม)**

*ถ้าประธานวจนพิธีกรรมเป็นพระสงฆ์ หรือ สังฆานุกร จะอวยพรผู้มาแสวงบุญ ดังนี้*

ประธาน **พระเจ้าสถิตกับท่าน**

*ทุกคน และสถิตกับท่านด้วย*

ประธาน **ขอพระเจ้าผู้ทรงสรรพานุภาพ + พระบิดา และพระบุตร และพระจิต ประทานพระพรแก่ท่านทั้งหลายเทอญ**

***ทุกคน*** *อาแมน*

ประธาน วจนพิธีกรรมแสวงบุญโอกาสปีปีติแห่งพระคุณการุณย์ของพระศาสนจักรคาทอลิกไทยสิ้นสุดแล้ว เชิญไปปฏิบัติตามพระวาจาที่ได้รับฟังในวันนี้เถิด

*ทุกคน* ***ขอขอบพระคุณพระเจ้า***

*ถ้าฆราวาสเป็นประธานในพิธี หรือ เป็นผู้ก่อสวด จะกล่าวปิดวจนพิธีกรรม ดังนี้*

**ก่อ** ขอพระเจ้าผู้ทรงสรรพานุภาพทรงอำนวยพร และคุ้มครองข้าพเจ้าทั้งหลายให้พ้นจากมลทินในชีวิตนี้ และนำข้าพเจ้าทั้งหลายไปสู่ชีวิตนิรันดร

***ทุกคน*** *อาแมน*

**ก่อ** ให้เราถวายพระพรแด่พระเจ้า

*ทุกคน* ***ขอขอบพระคุณพระเจ้า***

เพลงปิดพิธี

ข้าเจ้าชาวไทยไหว้แม่มารีย์

(Je te salue)

1. ข้าเจ้าชาวไทย ไหว้แม่มารีย์ ขอแม่จงมี

ขอแม่จงมี จงมีพระทัยการุญ

(รับ) ขอโปรดชาวไทย ที่ใจเย็นอุ่นได้มาพึ่งบุญ

ได้มาพึ่งบุญ พึ่งบุญแห่งพระบุตรา

2. แม่จงฟังวอน ให้พรชาวไทย ขอแม่ดลใจ

ขอแม่ดลใจ ดลใจให้ไทยพึ่งบุญ

3. บรรดาญาติมิตร ที่จิตใจแข็ง ขอแม่ดัดแปลง

ขอแม่ดัดแปลง ดัดแปลงให้อ่อนละมุน

4. เมื่อคนผู้ใด ไร้อานิสงส์ ขอแม่โปรดส่ง

ขอแม่โปรดส่ง โปรดส่งประทานเป็นทุน

5. โปรดความสว่าง ทั่วทางทั่วเทศ ขอแม่ปกเกศ

ขอแม่ปกเกศ ปกเกศเอื้อเฟื้อเจือจุน

6. ผู้ใดใจจืด มัวมืดหมองหมาง ขอแม่นำทาง

ขอแม่นำทาง นำทางให้มาพึ่งบุญ

7. โปรดให้กางเขน ได้เป็นร่มไม้ ปกคลุมเทศไทย

ปกคลุมเทศไทย เทศไทยไว้ในพระคุณ

**วจนพิธีกรรมแสวงบุญปีปีติแห่งพระคุณการุณย์ แบบที่ 2**

**เพลงเริ่มพิธี**

**องค์พระสุรีย์**

(รับ)องค์พระสุรีย์ศรีสวัสดิ์น้อมนมัสการ

ชีวิตประทานพร้อมกับเพลิงในดวงใจ

1. ขอเชิญพระองค์ทรงนำทางพ้นปวงมารภัย

แสงส่องหนทางปลอดพ้นภัยขวางทางดี (รับ)

2. ยามรุ่งอรุณโปรดเจือจุนโดยพระวาจา

ยามสิ้นทิวาโปรดบัญชาหาพระองค์ (รับ)

3. เหนือเขตอาคารโปรดประทานพรดังเช่นเคย

แสงเพลิงรักจริงอย่าแน่นิ่งทิ้งลูกเลย (รับ)

*ถ้าประธานวจนพิธีกรรมเป็นพระสงฆ์ หรือ สังฆานุกร จะเริ่มวจนพิธีกรรม ดังนี้*

ประธาน **เดชะพระนามพระบิดา และพระบุตรและพระจิต**

*ทุกคน*  ***อาแมน***

ประธาน **พระเจ้าสถิตกับท่าน**

*ทุกคน* ***และสถิตกับท่านด้วย***

*ถ้าฆราวาสเป็นประธานในพิธี หรือ เป็นผู้ก่อสวด จะเริ่มวจนพิธีกรรม ดังนี้*

ก่อ **เดชะพระนามพระบิดา และพระบุตรและพระจิต**

*รับ*  ***อาแมน***

ก่อ **ข้าแต่พระเจ้า โปรดเสด็จมาช่วยเหลือเกื้อกูลข้าพเจ้า**

*รับ* ***โปรดเถิดพระเจ้าข้า โปรดช่วยข้าพเจ้าทั้งหลาย***

***พระสิริรุ่งโรจน์แด่พระบิดา และพระบุตร และพระจิต เหมือนในปฐมกาล***

***บัดนี้และทุกเมื่อตลอดนิรันดร อาแมน***

พิธีกร **พี่น้องที่รัก เราร่วมใจกันมาแสวงบุญและภาวนาที่พระวิหารของพระเจ้าในโอกาสปีปีติแห่งพระคุณการุณย์ของพระศาสนจักรไทย เชิญชวนพี่น้องร่วมใจกันขอบพระคุณพระเจ้า สำหรับความรักมั่นคงของพระองค์ที่ทรงมีต่อเราเสมอมา แต่เราก็ตระหนักดีว่า เราเป็นคนบาป เราเคยทำผิดต่อพระองค์และต่อเพื่อนพี่น้อง จึงเชิญชวนพี่น้องวอนขอพระเมตตาจากพระเจ้าโปรดประทานพระคุณการุณย์ของพระองค์แก่เราผ่านทางพระศาสนจักรมารดาอันศักดิ์สิทธิ์ของเรา ที่สุด เชิญชวนพี่น้องได้พร้อมใจกันภาวนาสรรเสริญพระเจ้า และฟังพระวาจาของพระองค์ที่ตรัสกับเราผ่านทางวจนพิธีกรรมศักดิ์สิทธิ์นี้**

ประธาน **ให้เราภาวนา**

ข้าแต่พระเจ้า พระบิดาผู้ทรงพระทัยดี พระองค์โปรดประทานพระหรรษทานนานับประการแก่พระศาสนจักรคาทอลิกไทย ขอโปรดประทานพระหรรษทานของพระองค์แก่ข้าพเจ้าทั้งหลาย ให้ฉลองปีปีติแห่งพระคุณการุณย์ของพระศานจักรคาทอลิกไทย โดยฟื้นฟูชีวิตและพันธกิจของข้าพเจ้าทั้งหลาย เพื่อเป็นประจักษ์พยานถึงพระคริสตเจ้าแก่พี่น้องชาวไทยด้วยเถิด ทั้งนี้ ขอพึ่งพระบารมีพระเยซูคริสตเจ้า พระบุตรผู้ทรงจำเริญและครองราชย์เป็นพระเจ้าหนึ่งเดียวกับพระองค์ และพระจิตเจ้าตลอดนิรันดร

***ทุกคน*** *อาแมน*

**(ผู้อ่าน)**

**บทอ่านจากหนังสือกิจการอัครสาวก (**กจ 2:42-47,4:32-35)

คนเหล่านั้นประชุมกันอย่างสม่ำเสมอเพื่อฟังคำสั่งสอนของบรรดา อัครสาวก ดำเนินชีวิตร่วมกันฉันพี่น้อง ร่วม ”พิธีบิขนมปัง” และอธิษฐานภาวนา พระเจ้าทรงบันดาลให้บรรดาอัครสาวกทำปาฏิหาริย์และเครื่องหมายอัศจรรย์เป็นจำนวนมาก ทุกคนจึงมีความยำเกรง

ผู้มีความเชื่อทุกคนดำเนินชีวิตร่วมกันและมีทุกสิ่งเป็นของส่วนรวม เขาขายที่ดินและทรัพย์สินอื่น ๆ แบ่งเงินให้ทุกคนตามความต้องการ ทุก ๆ วัน เขาพร้อมใจกันไปที่พระวิหารและไปตามบ้านเพื่อทำพิธีบิขนมปัง ร่วมกินอาหารด้วยความยินดี และเข้าใจกัน สรรเสริญพระเจ้า และได้รับความนิยมจากประชาชนทุกคน องค์พระผู้เป็นเจ้าทรงทำให้จำนวนผู้ที่ได้รับความรอดพ้นเพิ่มขึ้นทุกวัน

กลุ่มผู้มีความเชื่อดำเนินชีวิตเป็นน้ำหนึ่งใจเดียวกัน ไม่คิดว่าสิ่ง ที่ตนมีเป็นกรรมสิทธิ์ของตน แต่ทุกสิ่งเป็นของส่วนรวม บรรดาอัครสาวกยังคงเป็นพยานยืนยันถึงการกลับคืนพระชนมชีพของพระเยซู องค์พระผู้เป็นเจ้าด้วยเครื่องหมายอัศจรรย์ยิ่งใหญ่ และทุกคนได้รับความเคารพนับถืออย่างสูง ในกลุ่มของเขาไม่มีใครขัดสน ผู้ใดมีที่ดินหรือบ้านก็ขายและมอบเงินที่ได้ ให้บรรดาอัครสาวก เพื่อแจกจ่ายให้ผู้มีความเชื่อแต่ละคนตามความต้องการ

(พระวาจาของพระเจ้า)

*ทุกคน ขอขอบพระคุณพระเจ้า*

บทเพลงสดุดีที่ 1

เธอเป็นเช่นต้นไม้

(รับ) เธอเป็นเช่นต้นไม้ที่ปลูก ไว้ริมธาราค่าอนันต์

1. ความสุขหรรษามีแก่ผู้ ไม่รับรู้ไม่กลัวเกรงคนอธรรม

2. ความสุขสันต์ของเขานั้นบัญญัติธรรม ใส่ใจจำคำนึงถึงพระสัจจา

3. ดอกและผลตามฤดูกาลเวลา สุดหรรษาพาชื่นบาน

4. กิจการงานของเขาเนาสวรรค์ คนอธรรม์นั้นไซร้ไร้ฤทธี

**บทเพลงอัลเลลูยา**

1. เชิญเราฟังวาจา วาทะแห่งองค์พระเจ้า

เชิญชวนมวลชาวเรา ทุกค่ำเช้าถวายพระพร

อัลเลลูยา อัลเลลูยา อัลเลลูยา อัลเลลูยา

อัลเลลูยา อัลเลลูยา อัลเลลูยา อัลเลลูยา

2. พระคริสต์คือหนทาง พระคริสต์คือองค์ความจริง

พระคริสต์คือชีวิต ที่อุทิศเพื่อชาวประชา

*ถ้าผู้อ่านพระวรสารเป็นพระสงฆ์ หรือ สังฆานุกร*

ประธาน **พระเจ้าสถิตกับท่าน**

*ทุกคน*  ***และสถิตกับท่านด้วย***

ประธาน **บทอ่านจากพระวรสารนักบุญมัทธิว**

*ทุกคน* ***ขอถวายพระเกียรติแด่พระองค์พระเจ้าข้า***

*ถ้าผู้อ่านพระวรสารเป็นฆราวาสให้เริ่มอ่านโดยกล่าวว่า “บทอ่านจากพระวรสารนักบุญมัทธิว”*

**บทอ่านจากพระวรสารนักบุญมัทธิว (มธ 5:13-16)**

พระเยซูเจ้าตรัสกับสานุศิษย์ของพระองค์ว่า

“ท่านทั้งหลายเป็นเกลือดองแผ่นดิน ถ้าเกลือจืดไปแล้ว จะเอาอะไรมาทำให้เค็มได้อีกเล่า เกลือนั้นย่อมไม่มีประโยชน์อะไร นอกจากจะถูกทิ้งให้คนเหยียบย่ำ

“ท่านทั้งหลายเป็นแสงสว่างส่องโลก เมืองที่ตั้งอยู่บนภูเขาจะไม่ถูกปิดบัง ไม่มีใครจุดตะเกียงแล้วเอามาวางไว้ใต้ถัง แต่ย่อมตั้งไว้บนเชิงตะเกียง จะได้ส่องสว่างแก่ทุกคนในบ้าน ในทำนองเดียวกัน แสงสว่างของท่านต้องส่องแสงต่อหน้ามนุษย์ เพื่อคนทั้งหลายจะได้เห็นกิจการดีของท่าน และสรรเสริญพระบิดาของท่านผู้สถิตในสวรรค์

(พระวาจาของพระเจ้า)

***ทุกคน*** *ขอพระคริสตเจ้าทรงพระเจริญเทอญ*

**ประธาน**...เทศน์เตือนใจ…

*ถ้าฆราวาสเป็นประธานในพิธี หรือ เป็นผู้ก่อสวด ให้เชิญชวนผู้มาร่วมแสวงบุญเงียบสักครูหนึ่งเพื่อรำพึงพระวาจาของพระเจ้า*

**พิธีกร** พี่น้องที่รัก ให้เราร่วมใจภาวนาเพื่อคริสตชนชาวไทยจะได้เฉลิทฉลองปีปีติแห่งพระคุณการุณย์อย่างดี โดยการฟื้นฟูชีวิตและพันธกิจของตน (สวดสายประคำ 10 เม็ด)

**พิธีกร** ให้เราร่วมใจภาวนาเพื่อขอพระเจ้าโปรดให้สมัชชาใหญ่ของพระศาสนจักรคาทอลิกในประเทศไทย ค.ศ. 2015 บังเกิดผล เพื่อจะได้พบแนวทางที่หลากหลายในการอภิบาล การประกาศข่าวดี และการเป็นประจักษ์พยานถึงพระคริสตเจ้า โดยสอดคล้องกับสภาพของสังคมไทยในปัจจุบัน เพื่อคริสตชนไทยจะได้เป็นดังแสงสว่างของพระคริสตเจ้าที่ส่องสว่างท่ามกลางเพื่อนพี่น้องต่างความเชื่อ (สวดสายประคำ 10 เม็ด)

**พิธีกร** ขอเชิญพี่น้องเงียบสักครู่หนึ่ง เพื่อวอนขอพระเจ้าผ่านทางคำเสนอวิงวอนของพระนางมารีย์ เพื่อความต้องการส่วนตัวของเราแต่ละคน (สวดสายประคำ 10 เม็ด)

ประธาน **บทภาวนาเพื่อปีปีติแห่งพระคุณการุณย์สำหรับพระศาสนจักรคาทอลิกไทย**

ข้าแต่พระบิดาเจ้า ข้าพเจ้าทั้งหลายขอบพระคุณพระองค์ ที่มีบรรดามิสชันนารีชาวโปรตุเกสและฝรั่งเศส เข้ามาประกาศข่าวดีของพระคริสตเจ้าในประเทศไทยเป็นระยะเวลาอันยาวนานเกือบ 450 ปี และในโอกาสครบ 350 ปีสมัชชาอยุธยา รวมทั้ง 50 ปีที่พระศาสนจักรคาทอลิกไทยได้รับการสถาปนาเป็น “สังฆมณฑล” ซึ่งถือเป็นปีปีติแห่งพระคุณการุณย์ เป็นช่วงเวลาแห่งพระพร ในการฟื้นฟูชีวิตชุมชนศิษย์พระคริสต์

โปรดทรงส่งพระจิตเจ้าประทาน พระหรรษทาน ปรีชาญาณ และความกล้าหาญ แก่บรรดาผู้อภิบาล นักบวช ครูคำสอน และสัตบุรุษผู้ร่วมอภิบาลทั้งหลาย ให้มุ่งอุทิศตนฟื้นฟูชีวิตสนิทกับพระคริสตเจ้า โดยอาศัยพระวาจาและศีลศักดิ์สิทธิ์ เป็นหนึ่งเดียว ร่วมมือ แบ่งปันซึ่งกันและกัน เสวนาฉันพี่น้องกับผู้มีความเชื่ออื่น ประกาศพระเยซูคริสตเจ้า และเป็นประจักษ์พยานด้วยการดำเนินชีวิตเรียบง่าย รักและรับใช้ปวงชนโดยเน้นผู้ยากไร้ ให้มีวัฒนธรรมแห่งความรัก เพื่อการพัฒนาชีวิตเป็นศิษย์ที่แท้จริงของพระเยซูเจ้า และเพื่อสันติสุขในประเทศไทย

ขอให้เยาวชนคาทอลิกตอบสนองพระกระแสเรียกด้วยใจเสียสละมากยิ่งขึ้น

โปรดประทานพระพรแก่กิจการของพระศาสนจักร เป็นต้นในด้านการศึกษา ด้านพัฒนา และสงเคราะห์ ให้เป็นพยานถึงความรักแบบคริสตชนอย่างแท้จริง

ทั้งนี้ ขอพึ่งพระบารมีพระคริสตเจ้า ของข้าพเจ้าทั้งหลาย อาแมน

พิธีกร **เชิญชวนพี่น้องสวดบทภาวนาต่อไปนี้เพื่อขอรับพระคุณการุณย์ครบบริบูรณ์**

**ข้าแต่พระบิดาของข้าพเจ้าทั้งหลาย...**

**บทข้าพเจ้าเชื่อ ( สัญลักษณ์ของอัครสาวก)**

**ข้าพเจ้าเชื่อในพระเจ้า พระบิดาผู้ทรงสรรพานุภาพ ทรงเนรมิตฟ้าดิน ข้าพเจ้าเชื่อในพระเยซูคริสตเจ้า พระบุตรหนึ่งเดียวของพระเจ้า องค์พระผู้เป็นเจ้าของข้าพเจ้าทั้งหลาย ทรงปฏิสนธิเดชะพระจิตเจ้า ทรงบังเกิดจากพระนางมารีย์พรหมจารี ทรงรับทรมานสมัยปอนทิอัส ปิลาต ทรงถูกตรึงกางเขน สิ้นพระชนม์ และทรงถูกฝังไว้ เสด็จสู่แดนมรณะ วันที่สามทรงกลับคืนพระชนมชีพจากบรรดาผู้ตาย เสด็จสู่สวรรค์ ประทับเบื้องขวาพระเจ้า พระบิดาผู้ทรงสรรพานุภาพ แล้วจะเสด็จมาพิพากษาผู้เป็นและผู้ตาย ข้าพเจ้าเชื่อในพระจิตเจ้า พระศาสนจักรศักดิ์สิทธิ์สากล ความสัมพันธ์เป็นหนึ่งเดียวของผู้ศักดิ์สิทธิ์ การอภัยบาป การกลับคืนชีพของร่างกาย และชีวิตนิรันดร อาแมน**

พิธีกร **เชิญชวนพี่น้องสวดภาวนา**เพื่อพระประสงค์ของสมเด็จพระสันตะปาปา

**วันทามารีย์... พระสิริรุ่งโรจน์... (หรือจะสวดบทภาวนาอื่นๆ ตามความเหมาะสม)**

*ถ้าประธานวจนพิธีกรรมเป็นพระสงฆ์ หรือ สังฆานุกร จะอวยพรผู้มาแสวงบุญ ดังนี้*

ประธาน **พระเจ้าสถิตกับท่าน**

*ทุกคน และสถิตกับท่านด้วย*

ประธาน **ขอพระเจ้าผู้ทรงสรรพานุภาพ + พระบิดา และพระบุตร และพระจิต ประทานพระพรแก่ท่านทั้งหลายเทอญ**

***ทุกคน*** *อาแมน*

ประธาน วจนพิธีกรรมแสวงบุญโอกาสปีปีติแห่งพระคุณการุณย์ของพระศาสนจักรคาทอลิกไทยสิ้นสุดแล้ว เชิญไปปฏิบัติตามพระวาจาที่ได้รับฟังในวันนี้เถิด

*ทุกคน* ***ขอขอบพระคุณพระเจ้า***

*ถ้าฆราวาสเป็นประธานในพิธี หรือ เป็นผู้ก่อสวด จะกล่าวปิดวจนพิธีกรรม ดังนี้*

**ก่อ** ขอพระเจ้าผู้ทรงสรรพานุภาพทรงอำนวยพร และคุ้มครองข้าพเจ้าทั้งหลายให้พ้นจากมลทินในชีวิตนี้ และนำข้าพเจ้าทั้งหลายไปสู่ชีวิตนิรันดร

***ทุกคน*** *อาแมน*

**ก่อ** ให้เราถวายพระพรแด่พระเจ้า

*ทุกคน* ***ขอขอบพระคุณพระเจ้า***

เพลงปิดพิธี

ใครรักเท่าแม่

1. แม่รักลูกยิ่งสิ่งใด ลูกวอนขออะไรแม่ให้ดังปรารถนา

ชีวิตแม่พลีได้ทุกเวลา ใครเล่าหนารักเราเท่าแม่รักเอย

2. โอ้แม่มารีย์ยอดสตรีเหนือใครทั้งปวง พระแม่ทรงเป็นห่วงเหล่าพวกลูกที่อ่อนแอ

แม้มีศัตรูร้ายจู่โจมคอยรังแก ไม่ผันแปรโอ้พระแม่คอยช่วยเรา

3. โอ้แม่มารีย์ราชินีของชาวคริสตัง พระแม่เป็นพลังหนุนนำให้ลูกทำดี

จึงขอสรรเสริญเทิดเทินพระแม่มารีย์ ลูกยินดีฉลองพระนามในวันนี้เอย

4.แม่ขอให้ลูกอย่าทำความชั่ว บาปเมามัวอย่าได้กลัวสู้มัน

อย่าหนีจงสู้สุดชีวัน แม่เป็นประกันบาปมันจะพ่ายแพ้เอย

**วจนพิธีกรรมแสวงบุญปีปีติแห่งพระคุณการุณย์ แบบที่ 3**

**เพลงเริ่มพิธี**

**ภารกิจแห่งรัก**

เริ่มต้นด้วยรัก รักอันยิ่งใหญ่ พระบิดาทรงชัยทรงสร้างเรามา

สร้างตามฉายาพระองค์ มีเจตจำนงเสรี และมีชีวิตเพื่อรักรับใช้พระองค์

แต่เป็นมนุษย์ ที่พลั้งพลาดผิด ปล่อยชีวิตของตนอยู่บนหนทางชั่วช้า

พระยังคงความเมตตา ส่งพระเยซูบุตรามาไถ่บาปเรา ทนทุกข์และตายเพื่อเรา

โอ.... พระเยซู โอ..... พระเยซู พระองค์คือสุดยอดดวงใจ

หากไร้พระองค์ ลูกคงไม่อาจทำสิ่งใด ฝากชีวิตไว้มอบให้พระองค์แลดู

สุดท้ายก็รัก รักยังคงอยู่ รักของพระเยซูสัมผัสใจเรา

เราจึงมีภารกิจ คือชีวิตที่เป็นพยานต่องานความรัก ความรักของพระเยซู

*ถ้าประธานวจนพิธีกรรมเป็นพระสงฆ์ หรือ สังฆานุกร จะเริ่มวจนพิธีกรรม ดังนี้*

ประธาน **เดชะพระนามพระบิดา และพระบุตรและพระจิต**

*ทุกคน*  ***อาแมน***

ประธาน **พระเจ้าสถิตกับท่าน**

*ทุกคน* ***และสถิตกับท่านด้วย***

*ถ้าฆราวาสเป็นประธานในพิธี หรือ เป็นผู้ก่อสวด จะเริ่มวจนพิธีกรรม ดังนี้*

ก่อ **เดชะพระนามพระบิดา และพระบุตรและพระจิต**

*รับ*  ***อาแมน***

ก่อ **ข้าแต่พระเจ้า โปรดเสด็จมาช่วยเหลือเกื้อกูลข้าพเจ้า**

*รับ* ***โปรดเถิดพระเจ้าข้า โปรดช่วยข้าพเจ้าทั้งหลาย***

***พระสิริรุ่งโรจน์แด่พระบิดา และพระบุตร และพระจิต เหมือนในปฐมกาล***

***บัดนี้และทุกเมื่อตลอดนิรันดร อาแมน***

พิธีกร **พี่น้องที่รัก เราร่วมใจกันมาแสวงบุญและภาวนาที่พระวิหารของพระเจ้าในโอกาสปีปีติแห่งพระคุณการุณย์ของพระศาสนจักรไทย เชิญชวนพี่น้องร่วมใจกัน**รำพึงถึงความรักอันยิ่งใหญ่ของพระเจ้า พระองค์ทรงสร้างมนุษย์ขึ้นด้วยความรัก และสิ่งสร้างทั้งหลายก็ล้วนเกิดจากความรักของพระองค์ ถึงแม้เราจะทำบาปผิดมากมาย พระองค์ก็ทรงให้อภัยเราเสมอ และแม้เราวอนขอสิ่งใด พระองค์ก็มอบสิ่งที่ดีที่สุดสำหรับเราที่เป็นลูกของพระองค์ และเพราะความรักของพระองค์เมื่อวันพิพากษามาถึงพระองค์ก็จะเป็นผู้เดินนำหน้าเราเข้าสู่ประตูสวรรค์ ประตูแห่งชีวิตนิรันดร บ้านแท้ของเราทุกคน ด้วยความรักทั้งปวงที่พระองค์มีต่อเรา ขอพระองค์โปรดทรงเพิ่มพูนความรักที่ไม่มีเงื่อนไขของพระองค์ ลงในหัวใจของเราทุกคน

**บทเพลงเพื่อการอธิษฐานภาวนา (เทเซ่)**

*(สามารถเปลี่ยนและเลือกบทเพลงได้ตามความเหมาะสม)*

**1. บทเพลง “เชิญถวายพระพร”**

เชิญถวายพระพร สรรเสริญพระนามพระเจ้า  
เชิญถวายพระพร พระเจ้านำทางชีวี

**2. บทเพลง “เชิญมาเถิดองค์พระจิตเจ้า”**

เชิญมาเถิด องค์พระจิตเจ้า   
เชิญมาส่องแสงด้วยไฟรักของพระองค์  
เชิญมาเถิด องค์พระจิตเจ้า   
เชิญมาเถิดองค์พระจิตเจ้า

**บทสดุดีที่ 103 คำสรรเสริญพระทัยดีของพระเจ้า (สดด 103: 1-6, 8, 10-12, 17, 22)**

***(สวดสลับกัน)***

* วิญญาณของข้าพเจ้าเอ๋ย จงถวายพระพรแด่องค์พระเจ้าเถิด ส่วนลึกของข้าพเจ้า จงถวายพระพรแด่พระนามศักดิ์สิทธิ์ของพระองค์
* วิญญาณของข้าพเจ้าเอ๋ย จงถวายพระพรแด่องค์พระเจ้าเถิด จงอย่าลืมพระคุณต่าง ๆ ที่พระองค์ประทานให้
* พระองค์ประทานอภัยความผิดทั้งหลายของท่าน ทรงรักษาโรคภัยทั้งปวงของท่าน
* ทรงช่วยชีวิตของท่านให้พ้นจากเหวลึก ประทานความรักมั่นคงและพระเมตตาเป็นดังมงกุฎแก่ท่าน
* พระองค์ประทานสิ่งดีๆ อย่างเต็มเปี่ยมตลอดชีวิตของท่าน ทรงบันดาลให้ท่านเป็นหนุ่มอยู่เสมอเหมือนนกอินทรี
* องค์พระเจ้าทรงปฏิบัติด้วยความเที่ยงธรรม ประทานความยุติธรรมต่อทุกคนที่ถูกข่มเหง
* องค์พระเจ้าทรงพระกรุณาและทรงเมตตาสงสาร กริ้วช้า ทรงความรักมั่นคงอย่างเต็มเปี่ยม
* พระองค์ไม่ทรงปฏิบัติต่อเราตามที่บาปของเราสมควรจะได้รับไม่ทรงตอบแทนเราให้สาสมกับความผิดของเรา
* ท้องฟ้าสูงกว่าแผ่นดินเพียงใด ความรักมั่นคงของพระองค์ต่อผู้ยำเกรงพระองค์ก็ยิ่งใหญ่เพียงนั้น
* ตะวันออกห่างไกลจากตะวันตกเท่าใดพระองค์ก็ทรงกันความผิดของเราออกไปห่างไกลจากเราเท่านั้น
* ความรักมั่นคงขององค์พระเจ้าต่อผู้ยำเกรงพระองค์นั้น ดำรงอยู่ตลอดไปเป็นนิตย์ พระยุติธรรมของพระองค์ก็ดำรงอยู่ชั่วลูกชั่วหลาน
* จงถวายพระพรแด่องค์พระเจ้าเถิด ผลงานทั้งปวงของพระองค์ในทุกสถานที่ซึ่งพระองค์ทรงปกครองวิญญาณของข้าพเจ้าเอ๋ย จงถวายพระพรแด่องค์พระเจ้าเถิด

**3. บทเพลง “เชิญโมทนาคุณองค์พระเจ้า”**

เชิญโมทนาคุณองค์พระเจ้า พระผู้ทรงความดี  
เชิญโมทนาคุณองค์พระเจ้า อัลเลลูยา

**บทพระวรสาร**

*ถ้าผู้อ่านพระวรสารเป็นพระสงฆ์ หรือ สังฆานุกร*

ประธาน **พระเจ้าสถิตกับท่าน**

*ทุกคน*  ***และสถิตกับท่านด้วย***

ประธาน **บทอ่านจากพระวรสารนักบุญมัทธิว**

*ทุกคน* ***ขอถวายพระเกียรติแด่พระองค์พระเจ้าข้า***

*ถ้าผู้อ่านพระวรสารเป็นฆราวาสให้เริ่มอ่านโดยกล่าวว่า “บทอ่านจากพระวรสารนักบุญมัทธิว”*

**บทอ่านจากพระวรสารนักบุญมัทธิว (มธ 18:19-22)**

พระเยซูเจ้าตรัสกับสานุศิษย์ของพระองค์ว่า

“เราบอกความจริงแก่ท่านอีกว่า ถ้าท่านสองคนบนแผ่นดินพร้อมใจกันอ้อนวอนขอสิ่งหนึ่งสิ่งใด พระบิดาของเราผู้สถิตในสวรรค์จะประทานให้ เพราะว่า ที่ใดมีสองหรือสามคนชุมนุมกันในนามของเรา เราอยู่ที่นั่นในหมู่พวกเขา”

เปโตรเข้ามาทูลถามพระเยซูเจ้าว่า “พระเจ้าข้า ถ้าพี่น้องทำผิดต่อข้าพเจ้า ข้าพเจ้าต้องยกโทษให้เขาสักกี่ครั้ง ถึงเจ็ดครั้งหรือไม่” พระเยซูเจ้าตรัสตอบว่า “เราไม่ได้บอกท่านว่าต้องยกโทษให้เจ็ดครั้ง แต่ต้องยกโทษให้เจ็ดคูณเจ็ดสิบครั้ง”

(พระวาจาของพระเจ้า)

***ทุกคน*** *ขอพระคริสตเจ้าทรงพระเจริญเทอญ*

**ประธาน**...เทศน์เตือนใจ…

*ถ้าฆราวาสเป็นประธานในพิธี หรือ เป็นผู้ก่อสวด ให้เชิญชวนผู้มาร่วมแสวงบุญเงียบสักครูหนึ่งเพื่อรำพึงพระวาจาของพระเจ้า*

**4. บทเพลง “เพียงพระเจ้าเพียงพอ”**

**จงอย่ากังวลใจ จงอย่าได้กลัวเลย**

**ผู้วางใจพระเจ้า ไม่ขาดสิ่งใดใด**

**จงอย่ากังวลใจ จงอย่าได้กลัวเลย**

**เพียงพระเจ้าเพียงพอ**

**5. บทเพลง “พระคริสต์องค์ความสว่าง”**

พระคริสตเจ้าส่องแสงท่ามกลางดวงใจ  
โปรดเปิดดวงใจอย่าให้ความมืดเข้าครอบครอง  
พระคริสตเจ้าส่องแสงท่ามกลางดวงใจ  
เปิดใจเราด้วยความรักของพระองค์

**6. บทเพลง “สรรเสริญพระนามองค์พระเจ้า”**

สรรเสริญพระนามองค์พระเจ้า  
สรรเสริญแซ่ซ้องเถิดดวงวิญญาณ์ของเรา  
สรรเสริญพระนามองค์พระเจ้า  
สรรเสริญแซ่ซ้องดวงวิญญาณ์ของเรา

**ประธาน พระเจ้าทรงเป็นบิดาที่รักเรามาก เราทุกคนเป็นลูกของพระองค์ เราจึงภาวนาตามที่พระเยซุเจ้าทรงสอนเราด้วยความมั่นใจว่า** ข้าแต่พระบิดาของข้าพเจ้าทั้งหลาย…

**ประธาน** ให้เราภาวนา

ข้าแต่พระเจ้าผู้ทรงสรรพานุภาพ ด้วยพระเมตตารัก และพระญาณเอื้ออาทรของพระองค์ บรรดาธรรมทูตได้มาหว่านเมล็ดพันธุ์แห่งข่าวดี ณ ดินแดนสยาม เมื่อกว่าสี่ร้อยปีก่อนหน้านี้ ก่อให้เกิดพระศาสนจักรคาทอลิกไทย ที่เติบโตด้วยความเชื่อ ความหวัง และความรัก ภายใต้การส่องสว่างนำทางขององค์พระจิตเจ้า โปรดเถิด พระเจ้าข้า โปรดให้ข้าพเจ้าทั้งหลาย เฉลิมฉลองปีปีติแห่งพระคุณการุณย์ของพระศาสนจักรคาทอลิกไทย อย่างเหมาะสม และเกิดคุณค่าต่อชีวิตความเชื่อด้วยเถิด ทั้งนี้ ขอพึ่งพระบารมีพระเยซูคริสตเจ้า พระบุตรผู้ทรงจำเริญและครองราชย์ เป็นพระเจ้าหนึ่งเดียวกับพระองค์ และพระจิตตลอดนิรันดร

***ทุกคน*** *อาแมน*

ประธาน **บทภาวนาเพื่อปีปีติแห่งพระคุณการุณย์สำหรับพระศาสนจักรคาทอลิกไทย**

ข้าแต่พระบิดาเจ้า ข้าพเจ้าทั้งหลายขอบพระคุณพระองค์ ที่มีบรรดามิสชันนารีชาวโปรตุเกสและฝรั่งเศส เข้ามาประกาศข่าวดีของพระคริสตเจ้าในประเทศไทยเป็นระยะเวลาอันยาวนานเกือบ 450 ปี และในโอกาสครบ 350 ปีสมัชชาอยุธยา รวมทั้ง 50 ปีที่พระศาสนจักรคาทอลิกไทยได้รับการสถาปนาเป็น “สังฆมณฑล” ซึ่งถือเป็นปีปีติแห่งพระคุณการุณย์ เป็นช่วงเวลาแห่งพระพร ในการฟื้นฟูชีวิตชุมชนศิษย์พระคริสต์

โปรดทรงส่งพระจิตเจ้าประทาน พระหรรษทาน ปรีชาญาณ และความกล้าหาญ แก่บรรดาผู้อภิบาล นักบวช ครูคำสอน และสัตบุรุษผู้ร่วมอภิบาลทั้งหลาย ให้มุ่งอุทิศตนฟื้นฟูชีวิตสนิทกับพระคริสตเจ้า โดยอาศัยพระวาจาและศีลศักดิ์สิทธิ์ เป็นหนึ่งเดียว ร่วมมือ แบ่งปันซึ่งกันและกัน เสวนาฉันพี่น้องกับผู้มีความเชื่ออื่น ประกาศพระเยซูคริสตเจ้า และเป็นประจักษ์พยานด้วยการดำเนินชีวิตเรียบง่าย รักและรับใช้ปวงชนโดยเน้นผู้ยากไร้ ให้มีวัฒนธรรมแห่งความรัก เพื่อการพัฒนาชีวิตเป็นศิษย์ที่แท้จริงของพระเยซูเจ้า และเพื่อสันติสุขในประเทศไทย

ขอให้เยาวชนคาทอลิกตอบสนองพระกระแสเรียกด้วยใจเสียสละมากยิ่งขึ้น

โปรดประทานพระพรแก่กิจการของพระศาสนจักร เป็นต้นในด้านการศึกษา

ด้านพัฒนา และสงเคราะห์ ให้เป็นพยานถึงความรักแบบคริสตชนอย่างแท้จริง

ทั้งนี้ ขอพึ่งพระบารมีพระคริสตเจ้า ของข้าพเจ้าทั้งหลาย อาแมน

พิธีกร **เชิญชวนพี่น้องสวดบทภาวนาต่อไปนี้เพื่อขอรับพระคุณการุณย์ครบบริบูรณ์**

**ข้าแต่พระบิดาของข้าพเจ้าทั้งหลาย...**

**บทข้าพเจ้าเชื่อ ( สัญลักษณ์ของอัครสาวก)**

**ข้าพเจ้าเชื่อในพระเจ้า พระบิดาผู้ทรงสรรพานุภาพ ทรงเนรมิตฟ้าดิน ข้าพเจ้าเชื่อในพระเยซูคริสตเจ้า พระบุตรหนึ่งเดียวของพระเจ้า องค์พระผู้เป็นเจ้าของข้าพเจ้าทั้งหลาย ทรงปฏิสนธิเดชะพระจิตเจ้า ทรงบังเกิดจากพระนางมารีย์พรหมจารี ทรงรับทรมานสมัยปอนทิอัส ปิลาต ทรงถูกตรึงกางเขน สิ้นพระชนม์ และทรงถูกฝังไว้ เสด็จสู่แดนมรณะ วันที่สามทรงกลับคืนพระชนมชีพจากบรรดาผู้ตาย เสด็จสู่สวรรค์ ประทับเบื้องขวาพระเจ้า พระบิดาผู้ทรงสรรพานุภาพ แล้วจะเสด็จมาพิพากษาผู้เป็นและผู้ตาย ข้าพเจ้าเชื่อในพระจิตเจ้า พระศาสนจักรศักดิ์สิทธิ์สากล ความสัมพันธ์เป็นหนึ่งเดียวของผู้ศักดิ์สิทธิ์ การอภัยบาป การกลับคืนชีพของร่างกาย และชีวิตนิรันดร อาแมน**

พิธีกร **เชิญชวนพี่น้องสวดภาวนา**เพื่อพระประสงค์ของสมเด็จพระสันตะปาปา

**วันทามารีย์... พระสิริรุ่งโรจน์... (หรือจะสวดบทภาวนาอื่นๆ ตามความเหมาะสม)**

*ถ้าประธานวจนพิธีกรรมเป็นพระสงฆ์ หรือ สังฆานุกร จะอวยพรผู้มาแสวงบุญ ดังนี้*

ประธาน **พระเจ้าสถิตกับท่าน**

*ทุกคน และสถิตกับท่านด้วย*

ประธาน **ขอพระเจ้าผู้ทรงสรรพานุภาพ + พระบิดา และพระบุตร และพระจิต ประทานพระพรแก่ท่านทั้งหลายเทอญ**

***ทุกคน*** *อาแมน*

ประธาน วจนพิธีกรรมแสวงบุญโอกาสปีปีติแห่งพระคุณการุณย์ของพระศาสนจักรคาทอลิกไทยสิ้นสุดแล้ว เชิญไปปฏิบัติตามพระวาจาที่ได้รับฟังในวันนี้เถิด

*ทุกคน* ***ขอขอบพระคุณพระเจ้า***

*ถ้าฆราวาสเป็นประธานในพิธี หรือ เป็นผู้ก่อสวด จะกล่าวปิดวจนพิธีกรรม ดังนี้*

**ก่อ** ขอพระเจ้าผู้ทรงสรรพานุภาพทรงอำนวยพร และคุ้มครองข้าพเจ้าทั้งหลายให้พ้นจากมลทินในชีวิตนี้ และนำข้าพเจ้าทั้งหลายไปสู่ชีวิตนิรันดร

***ทุกคน*** *อาแมน*

**ก่อ** ให้เราถวายพระพรแด่พระเจ้า

*ทุกคน* ***ขอขอบพระคุณพระเจ้า***

เพลงปิดพิธี

**ส่องแสงเถิดพระเยซู**

1. ไฟความรักพระเจ้านั้นพลันส่องแสง ในความมืดที่สับสนจนอ่อนแรง

พระเยซูผู้เป็นแสงท่องส่องโลกนี้ โปรดส่องแสงแห่งความจริงนำสู่เสรี

โปรดส่องแสงมา…..นำชีวิตฉัน

(รับ) โปรดส่องแสงเถิด พระเยซูเจ้า ให้พระสิริองค์พระบิดาเจ้าครอบครองทุกดวงใจ

โปรดหลั่งพระพรเหนือนานาชาติ ให้พระวาจาแพร่หลายดุจสายธาร

พร้อมเป็นดังแสงสว่าง

2. จากเงามืดฉันออกมาอยู่ต่อหน้า องค์พระเจ้าผู้ใหญ่ยิ่งศักดิ์สิทธิ์นัก

โลหิตผู้ไถ่โลกาสว่างสุกใส โปรดเป็นแสงดับทำลายความมืดสับสน

โปรดส่องแสงมา…..นำชีวิตฉัน (รับ)

3. คอยดูแสงที่องค์พระกษัตรา พลันใบหน้าปรากฏแสงพระส่องมา

ความรุ่งโรจน์เพิ่มทวีเข้าสู่ชีวา ส่องสะท้อนบอกเรื่องราวพระผู้ไถ่หล้า

โปรดส่องแสงมา…..นำชีวิตฉัน (รับ)

**เพลงปีศักดิ์สิทธิ์พระศาสนจักรไทย**

1 . ผืนฟ้างดงามผืนน้ำสวยใส ชุ่มชื่นผืนใจ ผืนแผ่นดินไทยเช่นกัน

กว่าสี่ร้อยปี ข่าวดีที่พระเสกสรร

พรพระอเนกอนันต์ พลันพระศาสนจักไทยร่มเย็น

2 . สู่ปีปิติสุข ทุกผู้ได้เห็น ที่มีที่เป็น พระเจ้าได้ทรงจัดวาง

ทุกสังฆมณฑล คริสตชนมิเคยร้าง แสงทองส่องทาง สว่างไสวใจปรีดา

3 . เราจงพร้อมใจขอบคุณพระเจ้ากันในวันนี้ ปีศักดิ์สิทธิ์พระศาสนจักรไทย

สรรเสริญพระคุณ พระการุณย์ที่ทรงมอบให้

ทุกๆ ปีที่ผ่านไป พระทรงชัยคอยดูแล (ซ้ำ1-3)

4 . พลังแห่งความศรัทธา จากบรรดาผองบรรพชน ส่งผ่านและเกิดผลจนวันนี้

หนึ่งเดียวและแบ่งปัน รักกันฉันน้องพี่

ใต้ร่มพระบารมี งดงามชีวี คริสตังไทย (ซ้ำ3)

ทุกปีที่ผ่านไป...พระทรงชัยทรงดูแล